b'\n_START_ARTICLE_\nMarihuana\n_START_PARAGRAPH_\nMarihuana\xc2\xa0\xe2\x80\x93 psichoaktyvioji med\xc5\xbeiaga gaunama i\xc5\xa1 kanapi\xc5\xb3 ir naudojama medicininiais ir rekreaciniais tikslais. Pagrindin\xc4\x97 psichoaktyvi marihuanos sudedamoji dalis yra tetrahidrokanabinolis (THC). Be jo kanap\xc4\x97se yra dar bent 483 cheminiai junginiai, tarp j\xc5\xb3 ir ma\xc5\xbeiausiai 65 kiti kanabinoidai. Marihuana da\xc5\xbeniausiai vartojama j\xc4\x85 r\xc5\xabkant, taip pat gali b\xc5\xabti vartojama su maistu, ar kaip ekstraktas. _NEWLINE_Marihuana yra da\xc5\xbeniausiai vartojama nelegali svaiginamoji med\xc5\xbeiaga. Tyrimai nustat\xc4\x97, kad ma\xc5\xbedaug 4\xc2\xa0% suaugusi\xc5\xb3 \xc5\xbemoni\xc5\xb3 visame pasaulyje vartoja marihuan\xc4\x85 nors kart\xc4\x85 per metus, 0,6\xc2\xa0% kasdien\xc4\x85. Apie 20\xc2\xa0% Europos S\xc4\x85jungos gyventoj\xc5\xb3 yra kada nors band\xc4\x99 vartoti kanapes. Marihuanos vartojimas, laikymas ar pardavimas tapo nelegalus did\xc5\xbeiojoje pasaulio dalyje XX am\xc5\xbeiaus prad\xc5\xbeioje. Nuo tada, kai kurios \xc5\xa1alys sugrie\xc5\xbetino tvark\xc4\x85 marihuanos at\xc5\xbevilgiu, kol tuo metu kitos susilpnino draudimus ar net visai panaikino.\n_START_SECTION_\nNarkotin\xc4\x97 med\xc5\xbeiaga\n_START_PARAGRAPH_\nNeapdulkinti moteri\xc5\xa1k\xc5\xb3j\xc5\xb3 augal\xc5\xb3 \xc5\xbeiedai, kurie nesubrandino s\xc4\x97kl\xc5\xb3 (sensimilla)\xc2\xa0\xe2\x80\x93 marihuana, gali b\xc5\xabti naudojamos kaip svaiginamoji med\xc5\xbeiaga.  Kanap\xc4\x97s (\xe2\x80\x9e\xc5\xbeol\xc4\x97\xe2\x80\x9c) r\xc5\xabkomos ir ha\xc5\xa1i\xc5\xa1o pavidalo (\xe2\x80\x9eha\xc5\xa1as\xe2\x80\x9c, \xe2\x80\x9e\xc5\xa1okoladas\xe2\x80\x9c). Tai \xc4\xafvairaus tamsumo rudos spalvos kieta mas\xc4\x97 i\xc5\xa1 supresuot\xc5\xb3 kanap\xc4\x97se esan\xc4\x8di\xc5\xb3 THC kristal\xc5\xb3._NEWLINE_Da\xc5\xbenai neteisingai bandoma THC ar kit\xc5\xb3 kanabinoid\xc5\xb3 poveik\xc4\xaf priskirti haliucinogenams. Su tuo grie\xc5\xbetai nesutinka psichiatrai: THC nesukelia haliucinacij\xc5\xb3, kokias gali sukelti LSD, psilocibinas, meskalinas ar kiti haliucinogenai._NEWLINE_Teori\xc5\xa1kai mirtina doz\xc4\x97 yra 40000 kart\xc5\xb3 didesn\xc4\x97 u\xc5\xbe psichoaktyvi\xc4\x85.\n_START_SECTION_\nMarihuanin\xc4\x97s kanap\xc4\x97s\n_START_PARAGRAPH_\nHaris J. Anslinger\xe2\x80\x99is nuo 1937 met\xc5\xb3, pasitelkdamas JAV gyventoj\xc5\xb3 rasistin\xc4\xaf nusistatym\xc4\x85 prie\xc5\xa1 emigrantus i\xc5\xa1 Meksikos, prad\xc4\x97jo kampanij\xc4\x85 prie\xc5\xa1 kanapes. JAV, i\xc5\xa1skyrus importuojamas sterilizuotas kanapi\xc5\xb3 s\xc4\x97klas pauk\xc5\xa1\xc4\x8di\xc5\xb3 lesalui, buvo u\xc5\xbedraustas bet koks kanapi\xc5\xb3 panaudojimas. U\xc5\xbeaugo juodoji rinka, marihuana kontrabanda buvo prad\xc4\x97ta masi\xc5\xa1kai gabenti i\xc5\xa1 Meksikos ir Piet\xc5\xb3 Amerikos \xc5\xa1ali\xc5\xb3 plantacij\xc5\xb3._NEWLINE_A\xc5\xa1tuntajame XX a. de\xc5\xa1imtmetyje JAV Narkotik\xc5\xb3 Kontrol\xc4\x97s Administracijos (NKA) iniciatyva buvo i\xc5\xa1 l\xc4\x97ktuv\xc5\xb3 nuodais nupurk\xc5\xa1tos did\xc5\xbeiausios marihuanini\xc5\xb3 kanapi\xc5\xb3 plantacijos. Augalai nebuvo naikinami, tik apnuodijama marihuana. Milijonai \xc5\xbemoni\xc5\xb3 buvo apnuodyti. NKA sustiprino vietini\xc5\xb3 plantacij\xc5\xb3 paie\xc5\xa1kas ir likvidavimus. D\xc4\x97l to marihuanini\xc5\xb3 kanapi\xc5\xb3 auginimas buvo perkeltas po lempomis \xc4\xaf r\xc5\xabsius ir gara\xc5\xbeus. Pritaikytos \xc5\xbeem\xc4\x97s \xc5\xabkio ir genetikos moksl\xc5\xb3 naujov\xc4\x97s. Daugiausia d\xc4\x97mesio buvo skirta i\xc5\xa1siai\xc5\xa1kinti, kaip kuo ma\xc5\xbeesniame plote ir t\xc5\xabryje u\xc5\xbesiauginti kuo daugiau ir kuo stipresn\xc4\x97s marihuanos. Amerikie\xc4\x8diai pasteb\xc4\x97jo, kad moteri\xc5\xa1ki kanapi\xc5\xb3 augalai sukaupia daug didesn\xc4\xaf kiek\xc4\xaf THK, kai neb\xc5\xabna apvaisinami vyri\xc5\xa1k\xc5\xb3 augal\xc5\xb3 \xc5\xbeiedadulk\xc4\x97mis. Svaigalams buvo prad\xc4\x97ti auginti atskirai tik moteri\xc5\xa1ki augalai\xc2\xa0\xe2\x80\x93 gim\xc4\x97 sinsemilia (isp. bes\xc4\x97kl\xc4\x97). U\xc5\xbeauginama marihuana tapo daug stipresn\xc4\x97, nei lauk\xc5\xb3 augal\xc5\xb3. Augintojai gilino savo genetikos \xc5\xbeinias, kry\xc5\xbemino \xc4\xafvairias veisles, k\xc5\xabr\xc4\x97 naujas, stabilizavo jas. Kai nuo 1976 met\xc5\xb3 Nyderland\xc5\xb3 specializuotose kavin\xc4\x97se tapo legalu \xc4\xafsigyti marihuanos ar ha\xc5\xa1i\xc5\xa1o, po keleri\xc5\xb3 met\xc5\xb3 \xc4\xaf \xc5\xa1i\xc4\x85 \xc5\xa1al\xc4\xaf atkreip\xc4\x97 d\xc4\x97mes\xc4\xaf JAV marihuanini\xc5\xb3 kanapi\xc5\xb3 augintoj\xc5\xb3 bendruomen\xc4\x97. \xc4\xaesik\xc5\xabr\xc4\x97 vadinamieji s\xc4\x97kl\xc5\xb3 bankai (seedsbanks). Buvo prad\xc4\x97tos rengti marihuanini\xc5\xb3 kanapi\xc5\xb3 var\xc5\xbeybos. \xc5\xa0iuo metu toki\xc5\xb3 kanapi\xc5\xb3 veis\xc4\x97jai did\xc5\xbeiausias paj\xc4\x97gas skiria ne kuo stipresn\xc4\x97s veisl\xc4\x97s i\xc5\xa1vedimui, bet daugiausia d\xc4\x97mesio skiria d\xc5\xabmo skoniui ir aromatui, veisl\xc4\x97s stabilumui, augalo kompakti\xc5\xa1kumui. O kuo stipresn\xc4\x97s marihuanos i\xc5\xa1auginimu dabar susir\xc5\xabpino farmacijos kompanijos ir JAV bei Kanados valstybin\xc4\x97s institucijos. Taip atsirado oficialiai medicininiams tikslams su JAV vyriausyb\xc4\x97s palaiminimu i\xc5\xa1vesta \xe2\x80\x9eG-13\xe2\x80\x9c veisl\xc4\x97._NEWLINE_Marihuanini\xc5\xb3 kanapi\xc5\xb3 veisli\xc5\xb3 augalus tapo sunku priskirti konkre\xc4\x8dioms kanapi\xc5\xb3 r\xc5\xab\xc5\xa1ims. Per keliasde\xc5\xa1imt kry\xc5\xbeminimo ir atrankos met\xc5\xb3 i\xc5\xa1vesta begal\xc4\x97 veisli\xc5\xb3. Genai susimai\xc5\xa1\xc4\x97. Kartais dominuoja indica, kartais sativa. Kartais b\xc5\xabna 50/50. Pagaus\xc4\x97jus augintoj\xc5\xb3 at\xc5\xa1iauriuose kra\xc5\xa1tuose (Lenkija, Rusija, Aliaska, Kanada ir kitos), vis daugiau eksperimentuojama su C. ruderalis genais. Pagal s\xc4\x97kl\xc5\xb3 bankus kanapi\xc5\xb3 veisles skirstyti taip pat n\xc4\x97ra tikslinga. Labai greitai naujos veisl\xc4\x97s b\xc5\xabna nukopijuojamos ir pardavin\xc4\x97jamos tik ne\xc5\xbeymiai pakeitus pavadinim\xc4\x85. Tod\xc4\x97l dabar marihuanines kanapes specialistai bando skirstyti pagal kilm\xc4\x99 ir i\xc5\xa1vaizd\xc4\x85. Tai vadinama \xc5\xa1eimomis. \xc5\xbdinoma, reik nepamir\xc5\xa1ti, kad viena veisl\xc4\x97 gali tur\xc4\x97ti keli\xc5\xb3 \xc5\xa1eim\xc5\xb3 gen\xc5\xb3._NEWLINE_Skunk \xc5\xa1eima_NEWLINE_Pati did\xc5\xbeiausia ir \xc5\xbeinomiausia \xc5\xa1eima. Terminas skunk daug kam jau tapo marihuanos sinonimu. Veisl\xc4\x97 Skunk yra hibridas i\xc5\xa1 trij\xc5\xb3 veisli\xc5\xb3: Acapulco Gold (50\xc2\xa0%), Colombian Gold (25\xc2\xa0%) ir Afghan (25\xc2\xa0%). Ji pirm\xc4\x85 kart\xc4\x85 buvo i\xc5\xa1vesta JAV a\xc5\xa1tuntajame XX a. de\xc5\xa1imtmetyje. Pats vardas suteiktas d\xc4\x97l specifinio ir labai stipraus kvapo\xc2\xa0\xe2\x80\x93 tiek auginimo metu, tiek i\xc5\xa1d\xc5\xbeiovinus marihuan\xc4\x85, tiek r\xc5\xabkant. V\xc4\x97liau komerciniai Nyderland\xc5\xb3 augintojai Skunk 1 pagrindu i\xc5\xa1ved\xc4\x97 daug pana\xc5\xa1aus tipo veisli\xc5\xb3, siekdami sutrumpinti \xc5\xbeyd\xc4\x97jimo period\xc4\x85 (laikotarpis, kai augalas aktyviai gamina THK ir kitus kanabinoidus) ir stabilizuoti. \xc5\xa0iuo metu Skunk \xc5\xa1eimos veisl\xc4\x97s dominuoja Europoje. Jos \xc5\xbeinomiausios ir tipi\xc5\xa1kiausios atstov\xc4\x97s: Big Bud, Hollands Hope, Ice, Jack Herer, Mazar, Shiva, Super Skunk._NEWLINE_Afghan \xc5\xa1eima_NEWLINE_Dar kitaip vadinama Kush. Kilo i\xc5\xa1 Afganistano, kai \xc5\xa1is buvo okupuotas soviet\xc5\xb3. Tai ma\xc5\xbea, bet labai sena \xc5\xa1eima. Jos veisl\xc4\x97s da\xc5\xbeniausiai kry\xc5\xbeminamos su Skunk \xc5\xa1eima ir gaunami stipr\xc5\xabs hibridai kaip, kad Chronic, Critical Mass, Northern Lights ir Super Afghan._NEWLINE_Thai \xc5\xa1eima_NEWLINE_\xc5\xa0ios \xc5\xa1eimos veisl\xc4\x97s stipriai susimai\xc5\xa1\xc4\x99 su Vietnamese ir Cambodian nariais, netgi sudar\xc4\x99 gent\xc4\xaf. Thai veisles sunku taip konkre\xc4\x8diai apibr\xc4\x97\xc5\xbeti ir i\xc5\xa1skirti, kaip Skunk. \xc5\xa0ios Pietry\xc4\x8di\xc5\xb3 Azijos \xc5\xa1eimos veisl\xc4\x97s yra labai nestabilios, tod\xc4\x97l da\xc5\xbenai palikuonys stipriai skiriasi nuo motininio augalo. Jos atpa\xc5\xbe\xc4\xafstamos i\xc5\xa1 to, kad labai da\xc5\xbenai augalai tampa hermafroditais. \xc5\xbdinomiausios ir tipi\xc5\xa1kiausios i\xc5\xa1 vienos pus\xc4\x97s daugiau Thai/Vietnamese, i\xc5\xa1 kitos\xc2\xa0\xe2\x80\x93 Cambodian atstov\xc4\x97s: Blueberry, Cali Orange, Haze, Juicy Fruit, Kali Mist, Northern Lights, Yumbolt. Dauguma j\xc5\xb3 pasi\xc5\xbeymi gaiviu, vaisiniu d\xc5\xabmo aromatu._NEWLINE_Haze \xc5\xa1eima_NEWLINE_Tai antroji pagal dyd\xc4\xaf \xc5\xa1eima. Haze veisl\xc4\x97 buvo i\xc5\xa1vesta sukry\xc5\xbeminus Colombian, Mexican, Thai/Vietnamese veisles Kalifornijoje tuo pat metu, kaip Skunk. Pasak marihuanini\xc5\xb3 kanapi\xc5\xb3 augintoj\xc5\xb3, tai pati geriausia ilgo \xc5\xbeyd\xc4\x97jimo gara\xc5\xbeini\xc5\xb3 kanapi\xc5\xb3 veisli\xc5\xb3 linija._NEWLINE_Indian \xc5\xa1eima_NEWLINE_Viena ma\xc5\xbeiausi\xc5\xb3 \xc5\xa1eim\xc5\xb3. Labai da\xc5\xbenai kry\xc5\xbeminama su kitomis \xc5\xa1eimomis. Tariama, kad \xc5\xa1i \xc5\xa1eima kilo i\xc5\xa1 South Indian veisl\xc4\x97s vieno augalo. Jos \xc5\xbeinomiausios ir tipi\xc5\xa1kiausios atstov\xc4\x97s: Hindu Kush ir Citral._NEWLINE_White \xc5\xa1eima_NEWLINE_Gana gausi ir garsi \xc5\xa1eima. Pasi\xc5\xbeymi tuo, kad gaunama \xc5\xa1viesi marihuana. Kilo i\xc5\xa1 White Widow veisl\xc4\x97s, kuri buvo sukurta sukry\xc5\xbeminus Brazilian ir Indian paskutiniame XX a. de\xc5\xa1imtmetyje Nyderlanduose. Tai kaip oland\xc5\xb3 veis\xc4\x97j\xc5\xb3 atsakymas \xc4\xaf amerikie\xc4\x8di\xc5\xb3 Skunk ir Haze. Jos \xc5\xbeinomiausios ir tipi\xc5\xa1kiausios atstov\xc4\x97s: Snow White, White Pearl, White Rose, White Russian, \xe2\x80\x9eWhite Widow\xe2\x80\x9c_NEWLINE_Northern Light \xc5\xa1eima_NEWLINE_Dar vienas oland\xc5\xb3 produktas. Jie sukry\xc5\xbemino Thai ir Afghan \xc5\xa1eimos atstoves, o gaut\xc4\x85 veisl\xc4\x99 pavadino Northern Lights, kurios sutrumpinime u\xc5\xbekuoduotas Nyderland\xc5\xb3 pavadinimas\xc2\xa0\xe2\x80\x93 NL. Iki \xc5\xa1iol tai laikoma vienu tobuliausiu genetiniu sprendimu. Savo laiku tai buvo populiariausia \xe2\x80\x9egara\xc5\xbein\xc4\x97\xe2\x80\x9c veisl\xc4\x97. Jos hibridas su Skunk 1 yra garsusis Jack Herer._NEWLINE_Bubblegum \xc5\xa1eima_NEWLINE_Tai nauja ma\xc5\xbea \xc5\xa1eima. Pati Bubblegum veisl\xc4\x97 gauta sukry\xc5\xbeminus Big Skunk ir Northern Lights 5 (Skunk x Afghan x Thai x Afghan). Ji sukurta ie\xc5\xa1kant optimalios medicinin\xc4\x97s marihuanos\xc2\xa0\xe2\x80\x93 stipri ir malonaus skonio, kuo ma\xc5\xbeiau celiulioz\xc4\x97s._NEWLINE_Blue ir Black \xc5\xa1eimos_NEWLINE_Kai marihuanini\xc5\xb3 kanapi\xc5\xb3 augintojams atsibodo i\xc5\xa1vedin\xc4\x97ti kuo stipresnes veisles, jie prad\xc4\x97jo i\xc5\xa1vedin\xc4\x97ti kuo malonesnio d\xc5\xabmo aromato ir \xc4\xafvairi\xc5\xb3 spalv\xc5\xb3 marihuanos veisles. Sukry\xc5\xbeminus Juicy Fruit Thai ir Afghan buvo gauta Blue pradinink\xc4\x97 Blueberry. O Black Domina prad\xc4\x97jo Black linij\xc4\x85. Tai naujos \xc5\xa1eimos, jos i\xc5\xa1siskiria i\xc5\xa1 kitu tik \xc5\xbeied\xc5\xb3 spalva\xc2\xa0\xe2\x80\x93 Blue purpurine, m\xc4\x97lyna ar violetine, o Black\xc2\xa0\xe2\x80\x93 juoda._NEWLINE_Ruderalis/Lowryder \xc5\xa1eima_NEWLINE_Kilo i\xc5\xa1 Mexican Ruderalis (European Ruderalis x Oaxacan Mexicana), Northern Lights ir Williams Wonder (taip pat turin\xc4\x8dio C. ruderalis gen\xc5\xb3). Tai buvo daugelio kry\xc5\xbeminim\xc5\xb3 rinkinys, v\xc4\x97liau buvo selektyviai vesta iki ma\xc5\xbeiausio augalo, gerai tinkan\xc4\x8dio auginti at\xc5\xa1iauriose pasaulio vietose. Pradeda \xc5\xbeyd\xc4\x97ti automati\xc5\xa1kai (nereikia per\xc4\x97jimo nuo vasarinio iki 12/12h \xc5\xa1viesos periodo kaip daugeliui kit\xc5\xb3 veisli\xc5\xb3). Nepriklausomai tuo pa\xc4\x8diu C. ruderalis pagrindu Aliaskos veis\xc4\x97jai i\xc5\xa1ved\xc4\x97 savo pasidid\xc5\xbeiavim\xc4\x85\xc2\xa0\xe2\x80\x93 Matanuska Thundra. D\xc4\x97l menko ir prasto derliaus \xc5\xa1ios \xc5\xa1eimos veisles daugiausia augina eksperimentiniais tikslais ar tose klimatin\xc4\x97se zonose, kur paroje prasid\xc4\x97jus 12/12 valand\xc5\xb3 periodui, labai greitai ateina \xc5\xa1alti orai ir stipriai suma\xc5\xbe\xc4\x97ja saul\xc4\x97t\xc5\xb3 dien\xc5\xb3. \xc5\xbdinomiausios ir tipi\xc5\xa1kiausios atstov\xc4\x97s: Lowryder 2, PowerStout, MasterLow, Indica Ruderalis, Ruderalis Skunk._NEWLINE_Spaudoje gana da\xc5\xbenai minima Nederweed n\xc4\x97ra kokia tai atskira marihuanini\xc5\xb3 kanapi\xc5\xb3 veisl\xc4\x97 ar r\xc5\xab\xc5\xa1is. Tai tiesiog bendras pavadinimas itin stiprioms Nyderlanduose auginamoms ir pardavin\xc4\x97jamoms skirting\xc5\xb3 veisli\xc5\xb3 kanap\xc4\x97ms._NEWLINE_Pasteb\xc4\x97tina, kad beveik vis\xc4\x85 \xc5\xa1i\xc4\x85 vieno augalo veisli\xc5\xb3 \xc4\xafvairov\xc4\x99, i\xc5\xa1skyrus \xe2\x80\x9eG-13\xe2\x80\x9c, suk\xc5\xabr\xc4\x97 ir i\xc5\xa1pl\xc4\x97tojo \xc5\xbemon\xc4\x97s daugiausia pogrindyje.\n_START_SECTION_\nGlobalinis marihuanos mar\xc5\xa1as\n_START_PARAGRAPH_\nGlobalinis marihuanos mar\xc5\xa1as (GMM arba MMM\xc2\xa0\xe2\x80\x93 Milijoninis marihuanos mar\xc5\xa1as) yra kasmetinis renginys vykstantis per vis\xc4\x85 pasaul\xc4\xaf. Tai su kanap\xc4\x97mis ir marihuana susij\xc4\x99 renginiai vykstantys pirm\xc4\x85 Gegu\xc5\xbe\xc4\x97s \xc5\xa1e\xc5\xa1tadien\xc4\xaf ar pana\xc5\xa1iu metu. Demonstracijos, mitingai, \xc4\xafvair\xc5\xabs muzikiniai renginiai, konferencijos ir kita. Kasmetini\xc5\xb3 mar\xc5\xa1\xc5\xb3 vietos ir datos registruojamos bei skelbiamos GlobalMarijuanaMarch.org tinklalapyje._NEWLINE_1999 metais gegu\xc5\xbe\xc4\x97s pirm\xc4\x85 buvo surengtas pirmasis GMM Niujorke (JAV). Jo pagrindinis organizatorius Dana Beal sub\xc5\xabr\xc4\x97 apie 25000 \xc5\xbemoni\xc5\xb3, kurie u\xc5\xbetvind\xc4\x97 gatves. Id\xc4\x97ja prad\xc4\x97ti rengti tarptautinius mar\xc5\xa1us kilo i\xc5\xa1 kasmetini\xc5\xb3 Pro-Pot demonstracij\xc5\xb3, kurios buvo rengiamos tik Niujorke. Prad\xc5\xbeioje tai vadinta Milijoniniu marihuanos mar\xc5\xa1u (MMM), 2005 metais pavadinimas pakeistas \xc4\xaf\xc2\xa0\xe2\x80\x93 GMM._NEWLINE_Nuo 1999 met\xc5\xb3 \xc5\xa1is renginys jau buvo bandytas (u\xc5\xberegistruotas GMM tinklalapyje) surengti per 450 skirting\xc5\xb3 miest\xc5\xb3 visame pasaulyje. Kiekvienoj \xc5\xa1aly \xc5\xa1is renginys da\xc5\xbeniausiai turi savo vietin\xc4\xaf pavadinim\xc4\x85 kaip Pasaulin\xc4\x97 kanapi\xc5\xb3 diena, Kanapi\xc5\xb3 i\xc5\xa1vadavimo diena, Gand\xc5\xbea diena, J diena, Milijono suktini\xc5\xb3 diena ir pan._NEWLINE_Masi\xc5\xa1kiausi renginiai vyksta Kanadoje, JAV, Italijoje, Ispanijoje, \xc4\x8cekijoje, Lenkijoje, Ukrainoje, Brazilijoje.'